สำนักงานประกันสังคม เตือนนายจ้าง แจ้งขึ้นทะเบียน แจ้งลาออก ภายในระยะเวลาที่กฎหมายกำหนด หวั่นนายจ้างกระทำผิดกฎหมาย ทำให้ผู้ประกันตนเสียสิทธิ
นายบุญสงค์ ทัพชัยยุทธ์ เลขาธิการสำนักงานประกันสังคม เตือนนายจ้างให้แจ้งขึ้นทะเบียนและแจ้งการสิ้นสุดความเป็นผู้ประกันตนภายในระยะเวลาที่กฎหมายพระราชบัญญัติประกันสังคม พ.ศ. 2533 ซึ่งจากการดำเนินงานที่ผ่านมายังมีนายจ้างเป็นจำนวนมาก แจ้งขึ้นทะเบียนและแจ้งการสิ้นสุดความเป็นผู้ประกันตนล่าช้าเกินกว่าที่กฎหมายกำหนด ทำให้ข้อมูลผู้ประกันตนในระบบประกันสังคมไม่เป็นปัจจุบัน ส่งผลกระทบให้ผู้ประกันตนได้รับประโยชน์ทดแทนล่าช้า หรือได้รับประโยชน์ทดแทนเกินสิทธิจากตัวเลขช่วงระหว่างเดือน ก.ค. - ก.ย. 65 ที่ผ่านมา มีนายจ้าง และสถานประกอบการ ที่แจ้งขึ้นทะเบียน และแจ้งสิ้นสุดความเป็นผู้ประกันตนล่าช้า จำนวน 34,453 แห่ง ผู้ประกันตน จำนวน 160,120 ราย แบ่งเป็นสถานประกอบการที่ไม่ใช่ส่วนราชการ จำนวน 32,062 แห่ง และสถานประกอบการที่เป็นส่วนราชการ จำนวน 2,391 แห่ง สำนักงานประกันสังคมได้ออกหนังสือเชิญพบเพื่อชี้แจงให้นายจ้าง ปฏิบัติให้ถูกต้องตามที่กฎหมายกำหนด แต่หากพบนายจ้าง มีเจตนายังหลีกเลี่ยง จะดำเนินการตามขั้นตอนของกฎหมาย ซึ่งมีโทษจำคุกไม่เกินหกเดือน หรือปรับไม่เกิน สองหมื่นบาท หรือทั้งจำทั้งปรับ จึงขอความร่วมมือให้นายจ้างปฏิบัติตามกฎหมายอย่างเคร่งครัด เพื่อให้ผู้ประกันตนได้รับสิทธิประโยชน์สูงสุด